ORDE do 9 de xuño de 2004 pola que se clasifica como de interese industrial a Fundación Axencia Intermunicipal da Enerxía de Vigo (Faimevi).
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 18/06/2004

Visto o expediente de clasificación da Fundación Axencia Intermunicipal da Enerxía de Vigo (Faimevi), con domicilio en Vigo.
Supostos de feito.
1. A fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Axencia Intermunicipal da Enerxía de Vigo (Faimevi), foi constituída en escritura pública outorgada en Vigo, día 28 de maio de dous mil tres, ante o notario Antonio A. Salgueiro Armada co número de protocolo oitocentos cincuenta e un por Lois Pérez Castrillo, Manuel Abeledo López, Julio Pedrosa Vicente, Juan Caamaño Cebreiro, Domingo Docampo Amoedo, Santiago López-Guerra Román, Juan González Vidal, Rafael Varea Cabanillas e Carlos Pérez Sarti, interveñen: Lois Pérez Castrillo en nome e representación do Concello de Vigo, Julio Pedrosa Vicente en nome e representación da Autoridade Portuaria de Vigo, Juan Caamaño Cebreiro en nome e representación, na súa calidade de director do Instituto da Enerxía de Galicia (INEGA), Manuel Abeledo López en nome e representación da Deputación Provincial de Pontevedra, Lois Pérez Castrillo actúa ademáis en nome e representación da Mancomunidad del área Intermunicipal de Vigo, Domingo Docampo Amoedo intervén en nome e representación da
Universidade de Vigo, Santiago López-Guerra Román en nome e representación do Consorcio de la Zona Franca de Vigo, Juan González Vidal, en nome e representación
da Caixa de Aforros de Vigo, Ourense e Pontevedra Caixanova, Lois Pérez Castrillo, ademáis intervén como mandatario verbal en nome e representación da Sociedade Mercantil Anónima denominada Isofoton, S.A., Rafael Varea Cabanillas en nome e representación da Sociedade Mercantil Anónima denominada Gas Galicia Sociedad para el Desarrollo del Gas, S.A. e Carlos Pérez Sarti, en nome e representación da Sociedade Mercantil Anónima denominada Unión Fenosa Distribución, S.A., esta escritura foi rectificada por outra posterior de data 25 de marzo de dous mil catro outorgada ante o mesmo notario e co número de protocolo cincocentos vinte e catro.
3. A fundación ten por obxecto, segundo establece o artigo 4º dos seus estatutos, destinar e afectar un patrimonio á realización, sen ánimo de lucro, de fins xerais de interese galego, no ámbito sectorial ao que a súa denominación e fins se contraen. Concretamente dentro do seu obxecto intégranse:
a) A realización de estudos de planificación e programación para establecer un plan de actuación enerxética.
b) Incentivar a difusión do uso racional da enerxía, dos recursos enerxéticos locais e das fontes renovables nos sectores da Administración pública, produción de bens e servizos (Pemes e industria) e sector doméstico.
c) Favorecer a diversificación, información e utilización óptimas das enerxías renovables.
d) Mellorar a seguridade enerxética.
e) Promover e manter o aforro enerxético.
f) Difundir a información sobre a enerxía entre os cidadáns.
g) Promover as actividades de certificación e diagnóstico enerxético nos edificios e nas industrias.
h) Favorecer a integración dos obxectivos enerxéticos nos sectores ambientais e nos sectores produtivos do seu ámbito.
i) Protexer o ambiente e reducir o impacto da polución a base da aplicación das novas tecnoloxías.
j) Reforzar a investigación tecnolóxica sobre a enerxía.
k) Calquera outra análoga que sirva ao obxecto xeral da fundación.
4. O padroado da fundación estará integrado segundo se especifica no artigo 16 dos estatutos.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública, proposta de clasificación como de interese industrial da Fundación Axencia Intermunicipal da Enerxía de Vigo (Faimevi), dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei
anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese industrial e á súa adscrición á Consellería de Innovación, Industria e Comercio.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26 do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2.c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 8 de xuño de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese industrial a Fundación Axencia Intermunicipal da Enerxía de Vigo (Faimevi), adscribíndoa á Consellería de Innovación, Industria e Comercio, que exercerá plenamente o protectorado sobre ela.
Santiago de Compostela, 9 de xuño de 2004.
Jaime Pita Varela
Conselleiro da Presidencia Relacións
Institucionais e Administración Pública